Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 258/12/7710	Stará Ľubovňa, 2.8.2012
EEČ : 2-59-56-2012

U Z N E S E N I E

Trestná vec:	obvinená XXXXX 
Prečin:	Marenie výkonu úradného rozhodnutia podľa § 348 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Stará Ľubovňa
Podľa § 215 odsek 2 písmeno a Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
po tom, ako bola trestným rozkazom spis. zn. 7T/33/2012 Okresného súdu v XXXXX, ktorý nadobudol právoplatnosť dňa 17.03.2012, odsúdená za prečin nebezpečného vyhrážania podľa § 360 ods. 1,2 písm. d/ Trestného zákona k trestu odňatia slobody v trvaní dvadsiatich mesiacov nepodmienečne, dňa 27.03.2012 v XXXXX, okr. XXXXX, prevzala výzvu na nastúpenie do výkonu trestu, podľa ktorej mala do výkonu trestu nastúpiť najneskôr do 05.04.2012, túto výzvu nerešpektovala, bez vážneho dôvodu do výkonu trestu odňatia slobody v lehote stanovenej súdom nenastúpila a tento nastúpila až 20.04.2012,
lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený
Odôvodnenie:

	Uznesením vyšetrovateľa Okresného riaditeľstva Policajného zboru v XXXXX XXXXX kriminálnej polície v XXXXX sp. zn. XXXXX zo dňa 01.06.2012 bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie proti XXXXX pre prečin marenia výkonu úradného rozhodnutia podľa § 348 ods. 1 písm. a/ Trestného zákona.

	V priebehu vyšetrovania bol vykonaný výsluch obvinenej XXXXX, ktorá využila právo odoprieť výpoveď a v predmetnej veci nevypovedala.
	
Bol zabezpečený trestný rozkaz č. k.  7T/33/2012, z ktorého je zrejmé, že XXXXX bola Okresným súdom v XXXXX dňa 29.02.2012 odsúdená k trestu odňatia slobody v trvaní dvadsiatich mesiacov nepodmienečne za prečin nebezpečného vyhrážania. Trestný rozkaz nadobudol právoplatnosť dňa 17.03.2012.

	Z vykonaných úkonov a listín zabezpečených v prípravnom konaní vyplýva, že XXXXX sa dopustila skutku, za ktorý je proti nej vedené trestné stíhanie.

	Z rozsudku Okresného súdu v XXXXX pod č. k. 7T/115/2010 zo dňa 18.06.2010, ktorý nadobudol právoplatnosť toho istého dňa vyplýva, že XXXXX bola odsúdená aj za prečin ublíženia na zdraví podľa § 156 ods. 1, 2 písm. a/ Trestného zákona a iné k trestu odňatia slobody v trvaní dvadsiatich štyroch mesiacov s podmienečným odkladom na skúšobnú  dobu v trvaní 36 mesiacov, avšak z dôvodu, že sa odsúdená XXXXX v skúšobnej dobe neosvedčila, bol jej uznesením Okresného súdu v XXXXX zo dňa 05.04.2012, ktoré nadobudlo právoplatnosť 16.05.2012, nariadený výkon tohto trestu v ústave na výkon trestu so stredným stupňom stráženia.

	Ako vyplýva z vyššie uvedených rozhodnutí Okresného súdu v XXXXX, XXXXX bola odsúdená celkovo k 44 mesiacom trestu odňatia slobody nepodmienečne.

	Zo správy Ústavu na výkon trestu odňatia slobody a Ústavu na výkon väzby v XXXXX je zrejmé, že obvinená nastúpila na výkon trestu odňatia slobody dňa 20.04.2012 a koniec trestu je určený na 20.12.2015.

	Obvinená XXXXX je stíhaná za prečin marenia výkonu úradného rozhodnutia podľa § 348 ods. 1  písm. a/ Trestného zákona, pri ktorom je horná hranica trestnej sadzby pri uložení trestu odňatia slobody až 2 roky. Je zrejmé, že trest, ku ktorému môže trestné stíhanie viesť, je celkom bez významu popri treste, ktorý bol obvinenej XXXXX pre iný trestný čin už právoplatne uložený. 

	Vzhľadom na vyššie uvedené bolo potrebné rozhodnúť tak, ako je to uvedené vo výrokovej časti tohto uznesenia podľa § 215 ods. 2 písm. a/ Trestného zákona z dôvodov neúčelnosti z a s t a v i ť. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Greculová
prokurátorka